Andrew
        
         (britisk prins)
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie,Storbritannias samtidshistorie
Andrew er en britisk prins, det nest yngste av de fire barna til dronning Elizabeth 2 og prins Philip. Han holder tittelen prins og Duke of York (hertug av York).
Andrew fulgte i sin fars fotspor, og fikk sin utdannelse fra Gordonstoun og senere ved sjøkrigsskolen Royal Naval College i Dartmouth. I løpet av hans militære karriere var han kaptein på krigsskip og helikopterpilot. Under Falklandskrigen var han stasjonert på hangarskipet HMS Invincible. I 2015 ble han utnevnt til viseadmiral i den britiske marinen.Prins Andrew giftet seg i 1986 med Sarah Ferguson (født 1959). De fikk to barn, prinsesse Beatrice (født 1988) og prinsesse Eugenie (født 1990). Paret ble separert i 1992; dette er en av flere hendelser som fikk dronningen til å kalle 1992 sitt annus horribilis (fryktelig år). Ekteskapet ble oppløst i 1996.Før han giftet seg var Andrew kjent som en partyprins med tilnavnet «Randy Andy» («sexlystige Andy»). Han har blitt sterkt kritisert for sitt flerårige vennskap med den domfelte seksualforbryteren Jeffrey Epstein (1953–2019), som han skal ha blitt kjent med i 1999. Et intervju med BBC førte til økt kritikk og i 2019 valgte Andrew å trekke seg fra offisielle oppdrag i «overskuelig fremtid». I 2021 ble prinsen saksøkt for seksuelle overgrep mot en mindreårig jente, noe som også knyttes til Epstein. I 2022 tok dronning Elizabeth 2 fra ham de kongelige og militære ærestitlene. Selv om han vil fortsette å være prins, skal han ikke lenger bære tittelen hans kongelige høyhet. Les mer i Store norske leksikon Det britiske kongehuset Storbritannias samtidshistorie